Núverandi og fyrrverandi formenn ungra sjálfstæðismanna lýstu nýlega yfir stuðningi við fyrrv. formann Alþýðubandalagsins . Einhvern tíma hefði það þótt saga til næsta bæjar að ungir sjálfstæðismenn styddu forseta Íslands og hvað þá Ólaf Ragnar Grímsson . Nú er þó svo að tveir formenn Sambands ungra sjálfstæðismanna ( SUS ) hafa lýst yfir stuðningi við fyrrum Alþýðubandalagsformanninn ; Davíð Þorláksson , núverandi formaður SUS , og Ólafur Örn Nielsen , sem lét af embætti sl. haust . Davíð skrifaði nýlega á Facebook síðu sína að hann hafi áður verið þeirrar skoðunar að við þyrftum ekki forseta en sú afstaða hans hafi nú breyst . „ Eftir að ÓRG hefur a.m.k. einu sinni ( örugglega tvisvar ) bjargað okkur frá skelfilegum mistökum Alþingis þá finnst mér augljóst að við þurfum forseta sem hefur þungavigt til að taka á erfiðum málum . Þess vegna vil ég að ÓRG gefi kost á sér aftur , “ skrifar Davíð . Ólafur Örn segir á sinni síðu að við „ þurfum forseta sem getur staðið í lappirnar þegar á þarf að halda og ÓRG hefur sýnt það og sannað að það getur hann gert “ og bætir við ; „ Ég er þeirrar skoðunar að það sé okkur fyrir bestu að Ólafur Ragnar gefi kost á sér til endurkjörs . “